অন্যদিকে আইন-শৃংখলা রক্ষার দায়িত্বে নিয়োজিত পুলিশ যথারীতি পরিস্থিতি নিয়ন্ত্রণে রয়েছে বলে দাবি জানিয়ে চলেছে। ছিনতাইয়ের যেসব ঘটনা ঘটছে সেগুলো নাকি বিচ্ছিন্ন ঘটনা এবং সংখ্যার দিক থেকেও নাকি উল্লেখযোগ্য নয়! বিচিত্র ধরনের বিভিন্ন পরিসংখ্যানও অবশ্য পুলিশের দাবিকেই সমর্থন যোগাচ্ছে। যেমন একটি সাম্প্রতিক রিপোর্টে জানানো হয়েছে, ছোট-বড় মিলিয়ে প্রতিদিন কয়েকশ’ পর্যন্ত ছিনতাই ঘটলেও রাজধানীর থানাগুলোতে কোনো মামলা হয় না বললেই চলে। এ সংক্রান্ত উদ্ভট ধরনের পরিসংখ্যানও জানা যাচ্ছে পুলিশের মাধ্যমে। এসব তথ্য-পরিসংখ্যানের আড়াল নিয়ে পুলিশের কর্মকর্তারা দাবি করে চলেছেন, রাজধানীতে এখন নাকি আগের মতো ছিনতাই হয় না! একথা পর্যন্তও শোনানো হয়েছে যে, পুলিশের ‘জোর তৎপরতার কারণে’ ছিনতাই এখন নাকি হয় না বললেই চলে!